32-årig skal i fængsel for at hylde terror. Han frifindes for udtalelser om, at homoseksuelle skal dræbes.

En 32-årig kendt salafist, der i Københavns Byret blev dømt for at billige terrorangrebet i København og for racisme på grund af udtalelser om homoseksuelle, blev torsdag i Østre Landsret frifundet for racisme.

Men selv om landsretten frifandt ham i den ene af anklagerne, lød straffen på det samme som i byretten. Adnan Avdic skal fem måneder i fængsel og er blevet betinget udvist af Danmark.

Den 4. september 2014 blev Avdic interviewet i Radio24Syv. Her sagde han blandt andet ifølge anklageskriftet:

- Så vi mener, at den bedste straf er for en homoseksuel, fordi vi mener, det er en sygdom i sig selv, og en homoseksuel straf vil være i Islamisk Stat - er den højeste bygning, han vil blive væltet ned.

Blev dømt i byretten

Udtalelsen kostede ham i byretten en dom for overtrædelse af racismeparagraffen, men landsretten valgte altså at frifinde ham.

Ifølge hans forsvarer, Bjørn Elmquist, lagde landsretten vægt på, at Avdic var blevet ringet op af radiostationen og bedt om i et forståeligt sprog at fortælle, hvad Islamisk Stat mener om homoseksuelle.

- Det gjorde han så, men han havde ikke forsæt til at gøre udtalelserne til sine egne, siger Bjørn Elmquist, der i landsretten blandt andet læste lignende tekster op fra Det Gamle Testamente.

Advokaten kalder frifindelsen "en lille, men vigtig sejr for muslimers ytringsfrihed i Danmark".

Til gengæld mente landsretten ligesom byretten, at Avdic gik over stregen, da han 16. februar 2015 blev interviewet af den franske tv-kanal Live Leak.

Sagde at terrorist havde et hjerte af guld

Det skete i kølvandet på angrebene mod Krudttønden og synagogen i København.

Her sagde han blandt andet om Omar el-Hussein, som dræbte to personer og sårede flere politifolk, før han selv blev skudt og dræbt af politiet:

- Den her mand har et hjerte af guld. Vi muslimer tager ikke afstand fra denne mand. (...) Ham derovre, han er ikke terrorist, han er en helt.

Dermed billigede han et terrorangreb, hvilket er en overtrædelse af straffelovens paragraf 136.

Den delvise frifindelse fik som nævnt ingen indflydelse på straffen til den 32-årige. Han slipper for at skulle betale sagsomkostningerne, da landsretten nåede til et andet resultat end byretten.

Adnan Avdic har tidligere vakt opsigt, da han udvandrede fra et interview på TV 2 News.